Psalms.
126.
Handih nangibangngadan APU DIOS ke ditakud Jerusalem ya paddungnay in-inop. 
Namahig di amlong takun makatattawa taku ya mungkanta taku. Kanan di tataguh udum an bobley “Makakkaphod nadan inat APU DIOS hi kiphodan da.” 
Om peman, makakkaphod nadan inat APU DIOS hi kiphodan taku. Kinali, mun-am-amlong taku. 
APU DIOS, daan mot paphodom boy nitaguwan mit umat hi punlobongan di udan nah mamagan wa-el. 
Deket athidiy atom ya nadan muntanom an munluluwa ya ahida maka-an-anlan mun-ani. 
Om, nadan mangen e muntanom an munluluwa ya ahida mabendisyonan ta maka-an-anla dan mangianamut hi inani da. 
