Genesis.
21.
Indani ya impaannung APU DIOS nan kinalinan Sarah handi. 
Ot mawadaan handih am-ama moh Abraham. Intungona nan golang handih nadatngan nan gintud Apu Dios. 
Ot ngadanan Abraham hidiyen imbabale da hi Isaac. Hay toon mon Abraham kediye ya hinggatut. Ya handih waluy algon Isaac ya kinugit na te hidiyey kinalin Apu Dios an atona. 
Immamlong hi Sarah an kananay “Indatanak ke Apu Dios hi pun-an-anlaak ya inilak ot am-in di mangngol ketuwen nun-imbabaleyak ya makian-anla dan ha-on. 
Te takon di dahdi ya inila dan adiyak pakaimbabale. Mu deyan ad uwani ya nitungo tun lalakin imbabale min Abraham yaden am-ama mo.” 
Immongngal hi Isaac ot handih naphuwana ya numpahamul hi Abraham. 
Ohan algo ya taltalanggaan Ismael an imbabalen Abraham nah iEgypt an muttatyun hi Hagar hi Isaac an imbabalen da Abraham ke Sarah. 
Tinibon Sarah diye ot kananan Abraham di “Itud-ak mu hanan himbut ya nan imbabalena te adi mabalin an e makibingay nah boltanon tun imbabalek an hi Isaac.” 
Mabulubulun hi Abraham kediye te imbabalena damdamah Ismael. 
Mu kimmalih Apu Dios ke hiya an kananay “Adika madanagan ke Ismael ya hi inanan hi Hagar. Un-unudom di kinalin Sarah te hi Isaac di pangipaannungak nah kinalik ke he-an dumakol di holag mu. 
Hinaen imbabalem nah muttatyu ya idatak hi dakol an holag na te hiya ya imbabalem damdama.” 
Ot mungkabigat kediye ya indadaan Abraham di makan ya danum an ipabalunan da Hagar an hin-ina ot itud-ak na dida. Imme da ot eda humanawwangan nah adi maboblayan ad Beersheba. 
Indani ya nap-uhan dah danum ot taynan Hagar nan imbabalena nah puun di ka-kaiw. 
Ot e umbun nah e-elena an kananay “Adiyak pakaitulid an mangang-ang hi katayan nan imbabalek.” Ya mungkokkoggan um-umbun. 
Dingngol Apu Dios di kogan nan unga ot indani ya kimmali nan anghel Apu Dios ke Hagar an kananay “Nganney kabulubulunam Hagar? Adika madanagan ot dingngol Apu Dios di kogan nan imbabalem. 
Tumaddog ka ot ta em awiton ya inal-aluk mu. Ahik pumbalinon an aman di dakol an tataguh udum hi algo.” 
Indani ya kay diniyat Apu Dios di matan Hagar ya tinibona on bubun ot humagob hi ena painum nah imbabalena. 
Impappaptok Apu Dios nan unga nah kiha-ha-adan da nah adi maboblayan ad Paran. Hidiy immongngalana an numbalin hi nakala-ing an mun-anup. E inhamakan inanah kaboblayanan iEgypt ot ipaahawanan hiya. 
Handih immayan da Abimelek ya nan ap-apun di tindalunan hi Pikol hi kad-an Abraham ya kanan Abimelek ke hiyay “Inilak an badbaddangan dakan Apu Dios am-in nah atom. 
Ta hituwe nan makihummanganak ke he-at isapatam ke Apu Dios an adika makibuhul ke ha-on, nadah imbabalek ya inap-apuk, mu makigayyum kan dakami umat hi pangat kun he-a tuh boble min nakiboblayam.” 
Ya kanan Abraham di “Om, isapatak ke Apu Dios an athinay maat.” 
Ot ne mundiklamu poh Abraham ke Abimelek mipanggep nah bubun an pinlon nadan muttatyun Abimelek. 
Kanan Abimelek di “Uggek inilah naen naat ya uggek inila hin dahdiy nangat. Tipet uggem kinali handi?” 
Indattan Abraham hi Abimelek hi kalnero ya baka an kitib-an di nahamad an punggayyuman da. 
Immappil boh Abraham hi pitun impan di kalnero. 
Ya kanan Abimelek di “Tipe nae?” 
Ya kanan Abraham di “Alam datuwe ta kitib-anan abulutom an ha-oy di nanga-ut tuh bubun.” 
Ot ngadanan dah diyen boble hi Beersheba te hidiy naatan nan hummangan da. 
Nagibbuh diyen hummangan da ot mibangngad da Abimelek ke Pikol ad Pilistia. 
Intanom Abraham on kaiw an tamarisk hidid Beersheba ot dayawonah dih APU DIOS an wadat nangamung. 
Ot hidid Pilistia di numboblayan da Abraham hi nabayag. 
