Job.
25.
Himmumang hi Bildad an kananay 
“Ongal di kabaelan Apu Dios ya hiyay takutan te hiyay nangdon hi nganneh diyen wadah kabunyan. 
Hiyay kalpuwan di pat-al an mamat-al hi am-in. Ya maid di pakabilang nadah anghel an muttatyuna. 
Kon waday ohan tagun maphod hi hinangngab Apu Dios? Maid di ohan nitungon mibilang an maphod. 
Maid di pakaingngoh hiyon di dayaw Apu Dios takon di bulan ya nadan bittuwon. 
Ot namam-a mo anhan di tagun abunay kay bigih hinangngab na.” 
