Proverbs.
2.
He-an imbabalek, deket pinhod mun mabendisyonan ya donglom tun itugun ku. Ihaha-ad muh nomnom mu ya adim kal-iwan di ituttuduk ke he-a. 
Pakaddonglom nadan tugun an umidat hi kanomnoman ya atom am-in di kabaelam an mun-awat ke dadiye. 
Ya deket pinhod mun abun manomnoman ya pinhod mun mawaday pun-awat mu, 
deket hapulom an umat hi panamak muh pihhu weno umat hi panamak muh natalak an nabalol an odon 
ya inilaom di atom ta ipaanhan mun aton di pinhod APU DIOS ya mihamad di pakihayyupam ke hiya. 
Man-uke ya hi APU DIOS di kalpuwan di kanomnoman, hay dakol an inila ya hay pun-awat. 
Hiyay mumbendisyon ya bumaddang ya hiyay kay happiyon nan makangngun-unud ke hiya ta maid di ad-adin maat ke hiya. 
Ipaptok na ya adugana nadan nanongnan mangun-unud ke hiyan limpiyuy pangat nah ibbanan tagu. 
Kinali deket un-unudom di tugun ku ya inilaom an mangat hi niptok, hay maandong ya limpiyu ya inilaom di maphod an pangi-e. 
Ta manomnoman ka ya umamlong ka gapu nadah inadal mu. 
Ya ta maid di atom hi gaga-iho te inilam ya maawatam di mipanggep hi maphod an aton. 
Ya mihwang kah implanun di gaga-ihon tagu te nanomnoman ka. 
Dadiyen tatagu ya inwalong da nadan maphod an pangi-e ta paddungnay wada dah tapol. 
Pun-amlongan day pangatan dah gaga-iho ya maka-an-anla dan munhaul 
ya munlukuh ibba dan tagu ta hidiye nan adi madinol di tagun dida. 
Adika mahaul hi kalin di babain makilalaki ten nanomnoman ka. 
Hay athidin babai ya tinayananay inayanan imbahho nay insapata nan Apu Dios handih nalahinana. 
Hanan lalakin umeh balen di athidin babai ta aton dan duway malalao ya paddungnay idalanah dalan di katayan ya paddungnay umeh kadungayan an boblen di nate. 
Ya nan lalakin mangihuyop hi athidi ya adi mo mibangngad te adi pakahamak nah dalan an umeh kataguwan. 
Kinali adim aton di athidi mu un-unudom di pangi-en di maphod an tagu ta mumbiyag kan maphod di pangi-em. 
Te hay maphod an taguy munnanong an miha-ad tuh boble. 
Mu nadan gaga-ihon tatagu ya pakaanon Apu Dios dida tuh boble. Paddungnay bagutona dida umat hi pamagutan di taguh holok. 
