Psalms.
4.
APU DIOS an mangitakdog ke ha-on, humangom anhan di dasal ku. Deket waday kabulubulunak on baddanganak ke he-a. Kinali daan mo anhan ta homkonak bod uwanit donglom tun dasal ku. 
Dakayun tatagu, tipe anhan ta pinhod yun abun pa-iyon di ngadan ku? Kon-anat ahiyu itikod an mumpabahul hi langkak ke ha-on? 
Hituwey nomnomon yu: Hi APU DIOS ya inappil na nadan mangun-unud ke hiya te diday tataguna. Deket mundasalak ke hiya ya humangonay dasal ku. 
Dakayun tatagu, deket waday bimmoh-olan yu ya tibon yu ta bokon hidiyey humlun hi punliwatan yu. Pakannomnomon yuy mipanggep ketuwe ten mibakbakillang kayu nah hilong. 
Mundinol kayun APU DIOS ya iappit yuy lebbengnan miappit ke hiya. 
Wada day tatagun kanan day “Dahdi anhan di bumaddang ke dakami?” Kinali, APU DIOS, ipatibom anhan di ulem ke dakami. 
Ong-ongal di indat mun ha-on hi pun-amlongak mu nadan pinuppumhod di inliyak da ya dakol di mainum an kinapya da. 
Makallinggopak, kinali makahhuyopak nah hilong te ipaptokak ke he-a, APU DIOS, ta maid di maat hi ad-adi. 
