Psalms.
106.
Madayaw hi APU DIOS! Mumpasalamat takun APU DIOS gapuh kaphod na. Hay pamhod na ya munnananong. 
Dahdiy kabaelanan mangipainilan am-in hanadah umipamodwong an inat APU DIOS? Ya dahdiy damanan mundayaw hi ustu ke hiya? 
Umamlong nadan tatagun maandong di pangat da ya aton day maphod ta nangamung. 
APU DIOS, nomnomonak anhan hantuh pamaddangam hi tatagum ta ihwangak damdama. 
Ta hiktamak di maphod an biyag an indat mu nadah pinilim an tatagum ya ta makiam-amlongak ya makid-umak ke didan mundayaw ke he-a. 
Nunliwat taku umat handidah aammod taku ya inat takuy gaga-iho. 
Handih kawada dad Egypt ya uggeda imbilang nadan milagron inat APU DIOS ya kinal-iwan da pay di ulena ya pamhod nan dida. Ot aton dah diy pangipatibo dan ngohayon da hiya an Ap-apun ongal di kabaelana nah Maingit an Baybay. 
Mu takon di athidi ya inihwang na dida te hidiyey kinalina handi ya ta ipatibonay ongal an kabaelana. 
Minandal na nan Maingit an Baybay ot matduk ot ipanguluna nadan tatagunan umagwat nah mamaga. 
Inihwang na didah buhul dan humihhingit ke dida. 
Nalting dadiyen buhul da ot maid di ohan natdaan. 
Kediye ya kinulug mon dadiyen tatagunay kinalinan dida handi ot mungkanta dah pundayaw dan hiya. 
Muden adi bo ya kinal-iwan day inat na ot pun-iat day pinhod dan aton an adida mo idngol hi tuguna. 
Dakol di imbaga dan hiyah mahapul da handih kawada da nah adi maboblayan ta pamatna dah ulena. 
Ot idat nay ibaga da, mu impaalinan diday namahig an dogo. 
Indani bo ya amohan nadan tataguh Moses ya hi Aaron an niong-ong an muttatyun APU DIOS. 
Loktat ya nadhak nan luta ot mauhbung da Dathan, hi Abiram ya nadan pamilya da gapun diyen inat da. 
Hanada ken udum an ibbadan gaga-iho ya immaliy apuy ot maghob da. 
Handih wada nadan tatagun Apu Dios ad Sinai ya nangapya dah ing-ingon bakan balituk ot dayawon dan dios da. 
Inhannot day dayaw Apu Dios hi kinapyan di tagun ing-ingon di aggayam an mangan hi holok ot hidiyey dayawon da. 
Kinal-iwan dah Apu Dios an nangihwang ke dida ya nangat nadah umipamodwong ad Egypt ya nah Maingit an Baybay. 
Ot bumoh-ol hi Apu Dios ot kananay dadagona dida, mu intakdog Moses an pinili nan muttatyuna dida ot uggena intuluy an dinadag dida. 
Adi pinhod dadiyen tatagun ume nah maphod an boblen idat nan dida te adida madinol nah kinalinan ipaptok na didah di. 
Mungngungudu da ot ya abuh kampu da ya adida un-unudon hiya. 
Ot isapatan APU DIOS an kananay patayona dida nah adi maboblayan 
ya iwahit nay holag da nadah nungkidawwin boblen di adi mangulug ke hiya ta mungkakate dahdi. 
Ya handih wada dadiyen tatagun APU DIOS ad Peor ya nid-um dan mundayaw ke Baal ya nakikan da nadah niappit hi nate. 
Ta gapu ke dadiyen inat da ya impaboh-ol dah APU DIOS ot ipaalinay namahig an dogo ke dida. 
Mu nahnan hi Pinehas ot kastiguwona nadan nangat kediye ot matikod hidiyen dogon impaalin APU DIOS. 
Nipalpun diye ya tobalon nadan tatagun maphod an taguh Pinehas. 
Handih wadadad Meribah ya impaboh-ol da boh APU DIOS ot gapun dida ya nakastigu ot ya abuh Moses. 
Te kediye ya immingle da mo anhan hi Moses ot uggena impakannomnom di kinalina. 
Intugun bon APU DIOS ke didan patayon da nadan adi mangulug ke hiya. 
Mu uggeda bo inun-unud te nakiapu da ot ya abun dida ya in-un-unud dah pangi-eda. 
Ot mundayaw da moh adi makulug an dios an paddungnay bitun naknaan da. 
Ya in-appit day iimbabale da nadah dimonyo. 
Pinate da dadiyen manangpan u-unga, ta iappit da nadah dios di Kanaan ot hibiton dah diyen boble gapu kediyen inat da. 
Paddungnay linugit day adol dah nangatan dan diyen ugge da in-ohhay pamhod dan APU DIOS. 
Ta hidiye nan namahig di boh-ol APU DIOS ke dadiyen pinilinan tataguna te immingle mo anhan hanadah gaga-ihon atoaton da. 
Inwalong mon APU DIOS dida ot paboltana didah tataguh udum an boble ot dadiyen buhul day numbalin an ap-apu da. 
Impunholholtap nadan buhul da dida ya inat day pinhod dan aton ke dida. 
Namindakol di nangihwangan APU DIOS ke dida, mu kapyanan mangohe da. Ot mamam-ay ligat da gapuh liwat da. 
Mu dingngol APU DIOS di pumpahpahmokan da ot homkona dida. 
Ot uggena kinastigu dida te ninomnom na nan nakitobbalanan kiphodan da ya nan ongal an naminhod nan dida. 
Ya impumbalinan maulen am-in nadan buhul da ot homkon da dida. 
“APU DIOS an Dios mi, ihwang dakamin he-a, amungon dakami nadah boblen emi niwahitan ta mumpasalamat kamin he-a ya dayawon miy ngadan mun makaphod an abu.” 
Madayaw nan AP-APU an Dios di holag Israel. Om, madayaw ta nangamung. Am-in takun tatagu, kanan takuy “Amen!” Madayaw hi APU DIOS! 
